Lengehin Madu
Olih: I Madé Arista (Jero Alit Bangah)
Madu rasané manis. Ulian manis liu anaké
demen ngajeng madu. Manis manudé lén tekén manis gula. Yadiastun patuh-patuh
manis. Yén manis maduné mula manis madu. Sing manis ané lénan. Mirib di guminé
liu ada pawacakan manis. Boya gula lan madu orahanga manis. Woh-wohan masi liu
ané manis. Munyi masi ada orahanga manis. Bisa-bisa munyi manis ngaé iraga
ngidem-ngidem buka ngecapin manis madu. Duh jaenné. Yadiastun manisné
ngamanesin.
Maduné manis koné makéh wigunané. Ngaé
bayu seger oger. Yén maduné pas manis batu. Yaé... buin masi ada wacakan manis
batu. Mirib manis batuné ento maarti asedengan. Nah yén kéto, maduné ané ajeng
tuah asedengan. Kénkén yén lebihan ngajeng madu? Béh ipidan idéwék taén
ngajengin madu lebihan ulian baan mamaling di kungkungan i pekak. Talan nyawané
maliab misi madu. Béh kendel atiné nyambal madu padidian. Ngancan cegut sepsep
jeg nyangluh nyaenang. Yé ngancan maduné liu masepsep, guminé ngenah kuning,
punyan kayuné srandang-sréndéng ogah, basangé mailutan klias-klies. Ngutah
boya, meju tidong. Pamuputné pules ngrépé tanah uyak endut.
Disubané makelo ngarépé, utahé nyak
pesu, bayuné masi ngaluwungan. Lantas i déwék mapamineh, mirib iraga buka kéné
bisa ulian mamaling madu i pekak. Ulian i pekak pidan koné dueg ngaé tumbal. Mirib
tumbal kungkungané majadinin i déwék.
Makelo suba baan mangenehang. Pamuputné
boya tumbalé makada. Tuah loban idéwék tekén jaen ngecapang manis maduné ngranayang
jungklang jungkling.
Laut unduké ento katuturang ken i pekak.
“Yé.... dong cai nyeluk kungkungané. Kadén pakak bojog selem nyeluk. Hahahaha
untung cai sing lengehin madu.” Keto pekak ngorahang. Turmaning pekak nutugang
nyatua. “Yén nak lengehin madu patuh masi cara lengehin munyi manis. Nak bisa
ngaé gumi mabading. Bisa ngaé anak jungklang-jungkling ulian paminehé mabading.
Yén pamineh mabading ento madan tulah. Tulah ento sirahé koné di betén, batisé
baduur. Yén mani ada munyi manis, melahang ngaresepin. Pang sing cai lebihan
nyepsep munyi manis. Pamuputne cai pedidi jungklang-jungkling tusing inget kén
raga.”
Pondok Bangah, 02-06-18.
kac_Latn ban_Latn ban_Latn ban_Latn ban_Latn ban_Latn ban_Latn ban_Latn xho_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn dan_Latn ban_Latn ban_Latn ban_Latn ban_Latn ban_Latn ban_Latn sun_Latn ban_Latn ban_Latn sun_Latn